《岁暮宿锦岩偕邓粤仁兄弟》
明代·甘学

雪夜三人心，抱膝梅花林。梅香不见影，山谷衡门深。

赓歌李太白，宁怯岩寒侵。豪气凌斗杓，孤兴千仞岑。

举声叱山鬼，惊起眠枝禽。何如邓二仲，与我雄一襟。

此事几千古，今作卧龙吟。明发各乃别，载阳复相寻。

共期登大科，再弄天风琴。

作者简介：甘学，字千盘，号二盘子。顺德人。弃举子业，入西樵，从湛若水游，主四峰玉泉，称玉泉甘子。霍韬尝具本荐于朝。清咸丰《顺德县志》卷二三有传。